Rektor: Sexpresset har vært for stort ** Elev (14): Det virker ganske uutholdelig

NYE REGLER: Rektor ved Løpsmark skole, Vigdis Eriksen (innfelt til venstre), har sammen med lærerne ved skolen innført nye ordensregler ved Løpsmark skole. Bildet av skolen er et arkivbilde og har ingenting med saken å gjøre. Foto: Privat/Løpsmark skole

Rektor innfører kline-nekt på skole i Bodø

(VG Nett) Sammen med lærerne har rektor Vigdis Eriksen ved Løpsmark skole i Bodø innført trivselsregler for å holde styr på elevene.

Kristine Hellem Aanstad

Astrid-Helen Holm

Oppdatert 23. august 2012

Artikkelen er over åtte år gammel

De nå nedskrevne reglene gjelder hele skolen som ligger i Nordland, og ble presentert for elevene mandag denne uken.

De nye trivselsreglene går blant annet ut på at elevene skal opptre anstendig og nøytralt i andres nærvær, skriver Avisa Nordland.

- Vi ønsker at elevene skal opptre anstendig, både i klesstilen og oppførsel. Det betyr at vi ikke vil se undertøyet, hverken til jentene eller guttene. Guttene må slutte med sagging, mens jentene ikke skal vise BH eller overdreven kløft, sier Vigdis Eriksen, rektor på Løpsmark skole til VG Nett.

Synes du det er riktig med slike regler på skolen?

Vær med i VG Netts avstemning eller kom med din mening i kommentarfeltet nederst i saken!

Rektoren forventer også at kjærestepar holder seg unna uanstendig oppførsel på skolen.

- Det finnes ingen arbeidsplass hvor det er greit å kline åpenlyst eller å ha hendene i buksa på hverandre. Det er ikke slik vi skal holde på med, på skolen driver vi med undervisning, sier Eriksen.

Sexpress

FOLKESKIKK: Rektor ved Løpsmark skole i Nordland, Vigdis Eriksen. Foto: Bodø Kommune

Enkelte av trivselsreglene kommer som følge av at sexpress på skolen har vært et tidligere problem.

- Det har vært et tema av og til, og derfor synes vi at det er like greit å ha det klart på forhånd hvordan vi vil ha det på skolen.

Hvis elever blir tatt i enten uanstendig oppførsel eller ikledd lite klær blir de tatt til samtaler.

- Vi straffer ikke direkte de som bryter reglene, men de blir tatt med til samtaler. Og blir det et vedvarende problem kontakter vi foreldrene og det kan gå ut over ordenskarakteren til eleven. Vi har også vurdert om skoleuniform kan være den riktige løsningen for skolen vår.

Vil ha et rolig læringsmiljø

I tillegg til regler om oppførsel og klær, vil rektoren kutte ned på bruken av elektronikk og forsentkomming.

- Reglene går blant annet på at hvis elevene kommer for sent til en time får de ikke gå inn i klasserommet, men må heller møte i administrasjonen hvor de må ha selvstudium til neste time begynner, forteller Eriksen.

Videre er det bestemt at mobiltelefonene og annet elektronisk utstyr skal oppbevares i skap eller i sekken hele skoledagen.

- Brytes disse reglene tre ganger kommer utstyret til å bli inndratt. Grunnen til at vi har innført disse reglene er at vi ønsker at elevene skal ha et rolig og uforstyrret læringsmiljø.

Ikke enig i regelverk

Erlend Skaug Ingebrigtsen (14) er elev i 9A ved Løpsmark skole. Han forteller til VG Nett at han mener det er tidligere trinn ved skolen som har opptrådt på det som, av noen, kan oppfattes uanstendig.

FÅR NYE REGLER: Erlend Skaug Ingebrigtsen (14) er elev ved Løpsmark skole, og opplever det at elevene ikke lenger får høre på musikk som det største problemet. Foto: Berit Skaug



- Det er urettferdig at vi skal måtte svi for det noen andre gjorde, sier Skaug Ingebrigtsen.

- Jeg er enig at man ikke skal fly rundt og vise ræva, men personlig har jeg ikke sett at noen går med for eksempel bar rygg på skolen, sier han.

- Uutholdelig

Han forteller at han opplever at svært få av elevene ved Løpsmark skole synes det er behov for de nye ordensreglene.

- Noen i klassen min brukte uttrykk som gikk på at friheten deres var blitt tatt fra dem. Jeg kan være enig. Det kan hende at vi svartmaler det litt akkurat nå, men det virker ganske uutholdelig.

Skaug Ingebrigtsen forteller at han opplever at elevene generelt er mest opptatt av at de ikke lenger har mulighet til å høre på musikk på skolen.

- Det folk bryr seg mest om, er at vi ikke lenger har mulighet til å høre på musikk. Mange opplever at det bedrer konsentrasjonsevnene deres. Det er dumt at folk sitter og spiller på telefonen i friminuttene, men mange hører på musikk i timen. Det er noe å se fram til i løpet av skoledagen, og du føler at det hjelper.

- Det får være grenser

FAU-leder Ove Sætveit sier til VG Nett at han reagerer aller mest på at elevene får anmerkninger og må ringe hjem til foreldrene dersom de kommer for sent til timen.

- Jeg vet at det har vært problemer med grising av mat og frukt av de eldste elevene i fjor. Derfor kan jeg godt forstå at de er pliktige til å sitte stille og spise maten sin. Det er bare en konsekvens av det de har gjort. Men det har ikke vært noe problem at de har sittet og hørt på musikk mens de jobber, sier Sætveit til VG Nett.

- Jeg synes det er å ta vel hardt i. Det får være grenser.

Ingen slingringsmonn

Rektoren mener at de nedskrevne trivselsreglene er i tråd med kommunalt ordensreglement og vanlig folkeskikk.

- Dette er heller ikke nye regler, men nå har vi ikke lenger et slingringsmonn. Det var også varslet før sommeren om et mer tydelig regelverk fra høsten av, sier Eriksen til AN.

Til VG Nett forteller hun at reaksjonene har vært variert.

- Vi har fått både positive og negative tilbakemeldinger fra både elevene og foreldrene, men vi mener at det er på tide at vi setter fokus på hva man skal bruke tiden på når man er på skolen.

Kjente ikke til problemet

Erlend Ingebrigtsens mor, Berit Skaug, er klassekontakt i 9A ved Løpsmark skole. Hun forteller at hun ikke var innforstått med at de ansatte ved Løpsmark skole oppfattet oppførselen eller elektronikkbruken til elevene som problematisk.

- Dette har ikke vært tatt opp som et tema på foreldremøter, så jeg ble litt overrasket da reglene kom. Hadde det vært signalisert tidligere, kunne vi jobbet holdningsmessig med problematikken, sier Skaug til VG Nett.

- Har aldri reagert

Moren forteller at hun til sammen har hatt to barn på Løpsmark skole, og at hun ikke tidligere har opplevd hverken klining, kles- eller elektronikkbruk som noe problem.

- Jeg forstår at overdreven klining kan virke støtende og at man derfor ser et grunnlag for ordensreglene, men sønnen min har sagt at han aldri har reagert på dette. Men jeg tenker som så at denne regelen er til for at man skal ta hensyn til hverandre.

Skaug legger også til at hun ikke tviler på at lærerne har laget reglene fordi de ønsker å gjøre skolehverdagen så bra som mulig for elevene.

Publisert: 23.08.12 kl. 21:28 Oppdatert: 23.08.12 kl. 22:37

Les også

Mer om Skole og utdanning